
РАЗСЪЖДЕНИЯ И ПРЕДЛОЖЕНИЯ
ОТ АРХ. ДАНЧО ДАНЧЕВ
Председател на РК София град
Относно: Обсъждане на Стратегия за дейността на КАБ
          Учредяването /признаването/ на КАБ през 2003 г. /по пред присъединителните условия към ЕС/ даде големи надежди за утвърждаването на архитектурната професия. Още повече, имаше предимства да организира и представлява една от седемте регулирани професии в ЕС.

           В първата година от учредяването беше направено много по организацията и структурата на КАБ. Изминаха оттогава шест години и в колегията битува мнение, че много от очакванията не са се оправдали. За да сме адекватни на желанията на нашите членове към Камарата ни, може би e целесъобразно да се проведе едно сондажно запитване /или анкета/, което да започне с първи въпрос: По-добре ли бяха архитектите преди 2003 г. без Камара или при сегашното й съществуване? Отговорът на този въпрос може да определи отношението на колегите към КАБ и да се направят съответните изводи за следващи действия. Похвално е, че се поставя въпроса за стратегията при почти преполовен втори мандат и пропуснат първи, но както е казано: „По-добре късно, отколкото никога”, никога не е късно да се направят действия в полза на колегията, това е изконно задължение на КАБ към нейните членове. На практика, за шест години закона за камарите беше променян осем пъти отвън и не без съдействието на членове от ръководството на КАБ. Като се промени отвън, естествено е да не бъде в наша полза. Това предизвиква напрежение сред членовете на КАБ. /Виж декларациите от ОС, Варна и В. Търново/, води още до учредяване на нови структури, с критики към дейността на КАБ,  за съжаление някои от които  са резонни.
          Камарата има достатъчно вътрешни и външни проблеми със статута на архитектите, но и с последното изменение и допълнение на ЗКАИИП бяха вкарани нови специалности в КАБ, което би довело до непредвидими последици /организационни, структурни и не на последно място с ЕС за регулираните професии/.

          Като допълнително усложнение, вкарването на КАБ в стопанска дейност /с ДДС за разлика от други браншови организации/, започва да придобива облик повече на фирма с еднолично управление /МОЛ/ и дали това важно решение не трябваше да се вземе от ОС?

          До тук с досегашното ни незавидно положение като архитекти и си позволявам да направя пред Вас  някои предложения:

1. По отношение на ЗУТ /един от най-променяните закони в последно време/.

 За първи път КАБ е поканена в работна група по неговото изменение и допълнение. Не се знае доколко ще се вземе под внимание нашето становище или както винаги Законът ще бъде публикуван за сведение и изпълнение.
2. По отношение на архитектурните конкурси. По мое мнение е редно да търсим съдействие за приемане на наредба за конкурси не само чрез МРРБ, но и чрез Министерството на културата. ЗОП да се прилага на еднаква основа за всички, на база проведен архитектурен конкурс. Това е в полза на общество, инвеститор, автор, а не по досегашната практика „законово” да се възлагат поръчки, при заобикаляне на основни принципи и критерии.
3. По отношение на ЗКАИИП. КАБ трябва да има ясна вътрешна позиция, споделена от своите членове и да я отстоява пред законодателя. Недопустимо е отделни членове, макар и от ръководството да участват в комисиите към НС за Закона със собствено мнение и в повече случаи колегията да е в неведение и поставена при свършен факт. /Виж декларациите от ОС във Варна и В. Търново/.

4. По отношение на вътрешната организация, крайно време е да се даде по-голяма финансова самостоятелност на регионалните колегии, в рамките на собствения им бюджет, при строга финансова дисциплина и решения на Съвета на РК. Да им се даде възможност след решение на Регионалните общи събрания да си формират бюджета и с допълнителен членски внос. Сегашната практика е тромава, мудна и неефективна /чрез доклади, дълго изчакване и обремененост/.
                 При продължаването на сегашната политика на Камарата, започват да се прокрадват мнения на колегии за смисъла от съществуването й, даже при наличието на собствен закон за разлика от много страни от ЕС, където статусът на архитекта е далечен и недостижим за българския проектант.

                 Обръщам внимание, че преди време изпратих материали по темата и си позволявам отново да ги изпратя.

                        Председател :
                                                                                                      /  арх. Д. Данчев /
